**VENDIM**

**Nr. 410, datë 27.6.2012**

**PËR PËRCAKTIMIN E RREGULLAVE DHE TË PROCEDURAVE TË NDRYSHIMIT TË KATEGORIVE TË RESURSEVE TË TOKËS**

Në mbështetje të nenit 100 të Kushtetutës dhe të nenit 11/1 të ligjit nr. 8752, datë 26.3.2001 "Për krijimin dhe funksionimin e strukturave për administrimin dhe mbrojtjen e tokës", të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

**VENDOSI:**

**I. PËRKUFIZIME**

Në kuptim të këtij vendimi, termat e mëposhtëm kanë këto kuptime:

1. "Ndryshimi i tokave bujqësore në kategori të resurseve të tjera dhe anasjelltas", veprimet procedurale e dokumentare dhe miratimet që bëhen nga strukturat shtetërore, të përcaktuara në këtë vendim, që sjellin për pasojë ndryshimin e tokës bujqësore në kategori të resurseve të tjera apo ndryshimin e kategorive të resurseve të tjera në tokë bujqësore. Ky ndryshim pasqyrohet në dokumentacionin kadastral shtetëror.

2. "Subjekte të interesuara për ndryshimin e kategorive të resurseve":

a) personat, fizikë a juridikë, të cilët e kanë në pronësi private tokën bujqësore, tokën me bimësi pyjore, pyllin, kullotën, livadhin, tokën e pafrytshme dhe që shprehin interes apo kërkojnë ndryshimin nga një kategori resursi në një kategori tjetër;

b) organet e qeverisjes vendore apo institucione të tjera shtetërore që, bazuar në akte ligjore ose nënligjore, kanë në administrim/përdorim apo në pronësi tokën bujqësore, tokën me bimësi pyjore, kullotën, livadhin, tokën e pafrytshme, sipërfaqe të brigjeve të lumenjve, sipërfaqe këto në pronësi shtetërore (publike) dhe që shprehin interes apo kërkojnë ndryshimin e një kategorie resursi në një kategori tjetër.

3. "Subjekte të interesuara për ndryshim të tokës bujqësore në tokë urbane (truall), në tokë për veprimtari minerare e gjeologjike, për gurore dhe karriera":

a) personat, fizikë a juridikë, që ushtrojnë kërkesën pranë ministrive përkatëse që mbulojnë këto veprimtari;

b) ministritë përkatëse dhe autoritetet e planifikimit, që kanë kompetencë dhe përgjegjësi për planifikimin e territorit, sipas legjislacionit në fuqi.

4. "Subjekte të interesuara për kalimin e tokave bujqësore të kategorive nga I deri në IV të bonitetit për ushtrim të veprimtarive të domosdoshme":

a) personat, fizikë a juridikë, që kërkojnë zhvillimin e veprimtarisë mbi këto toka;

b) ministritë përkatëse që mbulojnë veprimtarinë për të cilën kërkohet kalimi.

**II. NDRYSHIMI I TOKAVE NGA KATEGORITË E RESURSEVE PYLL, TOKË ME BIMËSI PYJORE, KULLOTË DHE LIVADH NË KATEGORINË E RESURSIT TOKË BUJQËSORE**

1. Subjekti i interesuar për ndryshimin e kategorive të resurseve pyll, tokë me bimësi pyjore, kullotë e livadh dhe kalimin e tyre në tokë bujqësore, mund të paraqesë kërkesë në njësinë e qeverisjes vendore, ku ndodhen këto sipërfaqe, e cila përmban:

- identitetin e kërkuesit;

- dokumentin e noterizuar të disponimit të këtyre resurseve në pronësi, sipas ligjit;

- planimetrinë e sipërfaqes për të cilën kërkohet ndryshimi, me kufijtë qartësisht të përcaktuar në shkallën 1: 2500;

- vërtetimin për gjendjen e kategorisë së resursit, me të cilën figuron kjo sipërfaqe në dokumentacionin kadastral, të lëshuar përkatësisht nga Drejtoria e Shërbimit Pyjor (DSHP) apo Drejtoria e Administrimit dhe Mbrojtjes së Tokës (DAMT) e qarkut;

- projektin e hollësishëm e të argumentuar për veprimtarinë që do të ushtrojë në sipërfaqen e kërkuar për ndryshim të kategorisë së resursit.

2. Komisioni i ndryshimit të kategorive të resurseve, i komunës ose bashkisë, me pjesëmarrjen e të gjithë anëtarëve të tij, e shqyrton kërkesën brenda afateve të përcaktuara në shkronjën "c" të pikës 4 të nenit 11/1 të ligjit nr. 8752, datë 26.3.2001, të ndryshuar, dhe merr vendimin përkatës.

3. Në rastin e miratimit të ndryshimit të kategorive të resurseve objekt kërkese dhe të kalimit të tyre në kategorinë e resursit tokë bujqësore, vendimi përgatitet në 4 (katër) kopje, nga të cilat një kopje i jepet subjektit kërkues, një kopje mbahet në ZMMT-të e komunës ose bashkisë, një kopje i dërgohet DAMT-së së qarkut dhe kopja e katërt i dërgohet Drejtorisë së Shërbimit Pyjor, në bazë të së cilës kryhen veprimet e përcaktuara në kreun VIII të këtij vendimi.

4. Në rastin e mosmiratimit të kërkesës për ndryshim të kategorive të resurseve pyll, tokë me bimësi pyjore, kullotë dhe livadhe për kalimin e tyre në kategorinë e resursit tokë bujqësore, për sipërfaqen e plotë apo sipërfaqen e pjesshme objekt kërkese, vendimi me shkrim i komunikohet subjektit kërkues, brenda 5 (pesë) ditëve nga data e marrjes së tij. Në vendim pasqyrohen shkaqet e mosmiratimit të kërkesës.

5. Subjekti që ka paraqitur kërkesë për ndryshim të kategorive të resurseve, si në rastin kur komisioni i komunës ose bashkisë e rrëzon kërkesën, siç përcaktohet në pikën 4 të këtij kreu, ashtu edhe në rastet kur komuna ose bashkia nuk e kanë marrë atë në shqyrtim brenda afatit prej 30 (tridhjetë) ditësh nga regjistrimi i saj, ka të drejtë ta paraqesë këtë kërkesë për vend immarrje në Ministrinë e Bujqësisë, Ushqimit dhe Mbrojtjes së Konsumatorit (MBUMK).

6. Struktura përgjegjëse e administrimit të tokave në MBUMK e shqyrton kërkesën brenda 15 (pesëmbëdhjetë) ditëve dhe në rastin kur ajo është në përputhje me kriteret e përcaktuara në ligj e me procedurat e përcaktuara në pikat 1 deri 5 të këtij kreu, e vlerëson atë për t'u miratuar dhe ia dërgon për mendim Ministrisë së Mjedisit, Pyjeve dhe Administrimit të Ujërave (MMPAU), e cila shprehet me shkrim brenda 15 (pesëmbëdhjetë) ditëve. Kur mendimet e të dyja ministrive rezultojnë me vlerësim të njëjtë për miratimin e ndryshimit të kategorisë së resursit, struktura përgjegjëse e administrimit të tokës në MBUMK përgatit urdhrin e ministrit për miratim brenda 15 (pesëmbëdhjetë) ditëve nga marrja e mendimit të MMPAU-së.

Urdhri i ministrit i njoftohet subjektit kërkues dhe i dërgohet për zbatim komunës ose bashkisë dhe DAMT-së së qarkut.

**III. NDRYSHIMI I TOKËS BUJQËSORE NË KATEGORI TË RESURSEVE PYLL, KULLOTË DHE LIVADH**

1. Tokat bujqësore të kategorive nga I deri në IV të bonitetit nuk lejohet të kalojnë në kategori të resurseve pyll, kullotë dhe livadh.

2. Kur subjekti i interesuar për ndryshimin e kategorisë së resursit tokë bujqësore në kategori të resurseve pyll, kullotë dhe livadh është pronar privat, e paraqet kërkesën në MBUMK, e cila përmban:

- identitetin e kërkuesit;

- përshkrimin e veprimtarisë që do të ushtrojë në sipërfaqen e kërkuar për kalim;

- fotokopjen e noterizuar të dokumentit të pronësisë mbi tokën;

- planimetrinë e sipërfaqes për të cilën kërkohet kalimi, me kufijtë e saj qartësisht të dallueshëm;

- vërtetimin origjinal, të lëshuar nga Drejtoria e Administrimit dhe Mbrojtjes së Tokës (DAMT) e qarkut, për kategorinë e resursit me të cilën figuron kjo sipërfaqe në dokumentacionin kadastral dhe për kategorinë e tokës sipas bonitetit.

3. Kur subjekti kërkues për ndryshimin e kategorisë së resursit tokë bujqësore, në pronësi të shtetit është organi i qeverisjes vendore, që me akte ligjore ose nënligjore i disponon këto sipërfaqe në administrimin/përdorimin, ia paraqet kërkesën për kalim të tyre në kategori të resurseve pyll, kullotë dhe livadh MBUMK-së. Kërkesa përmban:

- identitetin e subjektit të interesuar për ndryshimin e tokës bujqësore në kategori të resurseve të tjera;

- përshkrimin e qëllimit dhe veprimtarisë që do të ushtrohet në sipërfaqen e kërkuar për ndryshimin;

- fotokopjen e aktit ligjor ose nënligjor, që vërteton qenien në administrim apo përdorim të sipërfaqes së tokës për të cilën kërkohet ndryshimi;

- planimetrinë e sipërfaqes, objekt të propozimit, me kufijtë qartësisht të përcaktuar;

- vërtetimin e DAMT-së për kategorinë e resursit, me të cilën figuron kjo sipërfaqe në dokumentacionin kadastral, si dhe për kategorinë e tokës sipas bonitetit.

4. Struktura që mbulon administrimin e tokave në MBUMK shqyrton kërkesën e paraqitur, brenda 30 (tridhjetë) ditëve nga regjistrimi i saj, në lidhje me ligjshmërinë, dokumentacionin përbërës dhe efektivitetin ekonomik që rrjedh nga ndryshimi i kategorisë së resursit, në përputhje me programet mbështetëse të qeverisë për bujqësinë.

Në çdo rast të vlerësimit pozitiv të kërkesës, kjo strukturë përgatit:

a) urdhrin e ministrit për miratimin e ndryshimit të kategorisë së resursit të tokës bujqësore dhe kalimin e saj përkatësisht në kategorinë e resursit pyll, kullotë dhe livadh, kur sipërfaqja që propozohet për kalim është deri në 5 (pesë) ha;

b) projektvendimin e Këshillit të Ministrave, kur sipërfaqja e tokës bujqësore që propozohet për kalim në kategoritë e resurseve pyll, kullotë apo livadh është mbi 5.1 ha.

5. Kur ministri vlerëson se kërkesa nuk i përmbush kriteret e përcaktuara, gjë që sjell, për pasojë, mosmiratimin e saj brenda 15 (pesëmbëdhjetë) ditëve, njofton subjektin që ka paraqitur kërkesën.

**IV. NDRYSHIM I TOKËS SË PAFRYTSHME NË KATEGORINË E RESURSIT TOKË BUJQËSORE**

1. Subjekti i interesuar për ndryshim të kategorisë së tokës së pafrytshme dhe kalimin e saj në kategorinë e resursit tokë bujqësore, e paraqet kërkesën pranë Qendrës së Transferimit të Teknologjive Bujqësore (QTTB), Fushë-Krujë, si institucion unik dhe i specializuar në këtë fushë, për kryerjen e analizave të tokës. Kërkesa përmban:

- identitetin e kërkuesit;

- dokumentin e noterizuar të disponimit të këtyre resurseve në pronësi, sipas ligjit;

- planimetrinë e sipërfaqes për të cilën kërkohet ndryshimi, me kufijtë qartësisht të përcaktuar;

- vërtetimin për gjendjen e kategorisë së resursit me të cilën figuron kjo sipërfaqe në dokumentacionin kadastral, të lëshuar përkatësisht nga Drejtoria e Shërbimit Pyjor (DSHP) apo Drejtoria e Administrimit dhe Mbrojtjes së Tokës (DAMT) e qarkut.

2. Kërkesa për kryerjen e analizave të tokës regjistrohet në QTTB. Kësaj kërkese i bashkëngjitet mandatpagesa që bën subjekti i interesuar, në të cilën përfshihet vlera e analizave, sipas tarifave të miratuara për QTTB-në, dhe shpenzimet për punën e grupit të ekspertëve.

Në shpenzi met e punës së grupit të ekspertëve përfshihen dietat e udhëtimit, sipas dispozitave në fuqi, dhe shpenzimet për hapje profilesh e marrje mostrash.

Numri i profileve dhe i mostrave, që merren në sipërfaqen që analizohet dhe vlerat përkatëse përcaktohen sipas udhëzimit të Ministrit të Bujqësisë, Ushqimit dhe Mbrojtjes së Konsumatorit.

3. Subjekti kërkues, pasi ka marrë rezultatet e analizave dhe raportin teknik nga QTTB-ja, me rekomandimin dhe vlerësimin për mundësinë e kalimit të sipërfaqes së tokës së pafrytshme në tokë bujqësore, i drejtohet me kërkesë MBUMK-së.

Kërkesa shoqërohet me dokumentet e përcaktuara në pikën 1 të këtij kreu dhe me një informacion për veprimtarinë që do të ushtrojë në sipërfaqen objekt të kërkesës.

4. Struktura që mbulon administrimin e tokave në MBUMK shqyrton kërkesën e paraqitur, në lidhje me ligjshmërinë, dokumentacionin përbërës, efektivitetin ekonomik që rrjedh nga ndryshimi I kategorisë së resursit, në përputhje me programet mbështetëse të qeverisë për bujqësinë.

5. Në rastin e vlerësimit pozitiv të kërkesës, MBUMK-ja përgatit urdhrin e ministrit për miratimin e ndryshimit të kërkuar. Kur ministri vlerëson se në kërkesë nuk janë përmbushur kriteret e përcaktuara, që sjellin për pasojë mosmiratimin e saj brenda 15 (pesëmbëdhjetë) ditëve, njofton subjektin që ka paraqitur kërkesën.

**V. NDRYSHIMI I TOKËS BUJQËSORE NË KATEGORINË E RESURSIT TOKË E**

**PAFRYTSHME**

1. Subjekti i interesuar për ndryshimin e kategorisë së resursit tokë bujqësore dhe kalimin e saj në kategorinë e resursit tokë e pafrytshme, ka të drejtë kërkese për ndryshim vetëm kur mbi këtë sipërfaqe toke bujqësore kanë vepruar faktorët natyrorë të fuqisë madhore, si: tërmete, rrëshqitje massive të sipërfaqeve të tokës, përmbytje, vullkane, zjarre masive, fundosje të shtresave të tokës dhe të tjerë faktorë të kësaj natyre.

Veprimi i faktorëve natyrorë të fuqisë madhore kërkohet të jetë i dokumentuar me procesverbalin e kohës së dëmtimit, të konfirmuar (nënshkruar) nga specialisti i DRB-së, inspektori i Inspektoratit të Mbrojtjes së Tokës (IMT), në qark dhe përgjegjësi i ZMMT-së në komunë a bashki ose të jetë i dokumentuar nga IMT-ja, sipas procedurave të përcaktuara në pikat 5 deri në 8 të kreut IV të vendimit nr. 80, datë 28.1.2005 të Këshillit të Ministrave "Për përbërjen, mënyrat e funksionimit, detyrat dhe përgjegjësitë e strukturave shtetërore të mbrojtjes së tokës bujqësore".

2. Dëmtimi i tokës bujqësore nga faktorë të fuqisë madhore, të evidentuara sipas pikës 1 të këtij kreu, verifikohet nëpërmjet analizave të vlerave të treguesve të tokës bujqësore, që kryhen nga QTTB-ja, sipas përcaktimeve në pikat 1 dhe 2 të kreut IV të këtij vendimi.

Kërkesës për kryerjen e analizave të vlerave të treguesve të tokës, veç përmbajtjes së përcaktuar në pikën 1 të kreut IV të këtij vendimi, i shtohet edhe dokumentacioni që evidenton dëmtimin e tokës, i mbajtur sipas përcaktimit të pikës 1 të këtij kreu.

3. Subjekti i interesuar për ndryshimin e tokës bujqësore dhe kalimin e saj në kategori të resursit tokë e pafrytshme, në varësi të rezultateve të analizave, raportit teknik dhe rekomandimeve të QTTB-së, mund të paraqesë kërkesë në MBUMK.

4. Struktura që mbulon administrimin e tokave në MBUMK shqyrton mbështetjen ligjore të kërkesës dhe dokumentacionin përbërës të tij.

Në rastin e vlerësimit pozitiv të kërkesës, MBUMK-ja përgatit:

a) urdhrin e ministrit për miratimin e ndryshimit, kur sipërfaqja objekt kërkese është deri në 5 (pesë) ha;

b) vendimin e Këshillit të Ministrave, kur sipërfaqja objekt kërkese është mbi 5.1 (pesë pikë një) ha.

Kur ministri vlerëson se në kërkesë nuk janë përmbushur kriteret e përcaktuara, që sjellin, për pasojë, mosmiratimin e saj, njofton subjektin që ka paraqitur kërkesën.

**VI. NDRYSHIMI I TOKAVE BUJQËSORE TË KATEGORIVE NGA V DERI NË X TË BONITETIT DHE KALIMI I TYRE NË TOKË URBANE (TRUALL), NË TOKË PËR VEPRIMTARI MINERARE E GJEOLOGJIKE, SI DHE PËR GURORE E KARIERA**

1. Subjektet e interesuara për ndryshim të kategorisë së resursit të tokës bujqësore, nga V deri në X të bonitetit, për kalimin e tyre në tokë urbane (truall), në tokë për veprimtari minerare e gjeologjike, për gurore dhe karriera, paraqesin kërkesë në ministrinë përkatëse që mbulon këtë veprimtari. Kërkesa paraqitet sipas dispozitave të legjislacionit për planifikimin e territorit.

Kërkesa përmban edhe vërtetimin për kategorinë e tokës sipas bonitetit, për sipërfaqen objekt kërkese, të lëshuar nga DAMT-ja në këshillin e qarkut.

2. Ministria që mbulon veprimtarinë përkatëse merr, paraprakisht, mendimin e MBUMK-së dhe përgatit vendimin e Këshillit të Ministrave, kur kërkesa ka për objekt sipërfaqe toke deri 30 (tridhjetë) ha, apo ligjin kur kërkesa ka për objekt sipërfaqe toke mbi 30 (tridhjetë) ha.

VII. KALIMI I TOKAVE BUJQËSORE TË KATEGORIVE NGA I DERI NË IV PËR NDËRTIME, PËR RASTE TË DOMOSDOSHME

1. Subjektet e interesuara për të ushtruar veprimtari në tokat bujqësore të kategorive nga I deri në IV të bonitetit, vetëm për rastet e domosdoshme, të përcaktuara në pikën 1 të nenit 11/1 të ligjit nr. 8752, datë 26.3.2001 "Për krijimin dhe funksionimin e strukturave për administrimin dhe mbrojtjen e tokës", të ndryshuar, paraqesin kërkesë në ministrinë që mbulon veprimtarinë përkatëse, sipas dispozitave që rregullojnë veprimtaritë për planifikimin e territorit.

Kërkesa duhet të përmbajë edhe vërtetimin për kategorinë e tokës sipas bonitetit, të lëshuar nga DAMT-ja e këshillit të qarkut.

2. Ministritë përkatëse, që mbulojnë veprimtari për të cilën kërkohet kalimi i tokës, marrin paraprakisht mendimin e MBUMK-së dhe përgatitin vendimin e Këshillit të Ministrave.

**VIII. PËRDITËSIMI NË DOKUMENTACIONIN KADASTRAL TË KALIMEVE DHE NDRYSHIMEVE TË KATEGORIVE TË RESURSEVE**

1. DAMT-ja në këshillin e qarkut, ZMMT-ja në komunë dhe/ose bashki, DSHP-ja e rrethit, për kalimet dhe ndryshimet e kategorive të resurseve, të miratuara sipas rastit me akte ligjore apo nënligjore dhe mbështetur në to bëjnë përditësimin në dokumentacionin kadastral përkatës.

2. DAMT-ja në këshillin e qarkut dhe DSHP-ja në rreth, për kalimet dhe ndryshimet e miratuara me akte ligjore apo nënligjore njoftojnë zyrën vendore të regjistrimit të pasurive të paluajtshme në rreth, e cila i pasqyron këto ndryshime në llojet e pasurive, sipas pronarëve ose poseduesve të ligjshëm të tyre.

**IX. DISPOZITA TË FUNDIT**

1. Vendimi nr. 655, datë 28.7.2010 i Këshillit të Ministrave "Për rregullat dhe procedurat e ndryshimit të kategorive të resurseve të tokës", i ndryshuar, shfuqizohet.

2. Ngarkohen Ministria e Bujqësisë, Ushqimit dhe Mbrojtjes së Konsumatorit, Ministria e Mjedisit, Pyjeve dhe Administrimit të Ujërave, strukturat shtetërore të administrimit të tokës në qarqe dhe institucionet e tjera shtetërore të ngarkuara nga ligji për planifikimin e territorit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTRI

Sali Berisha